ქვემო ჯომაღის კოშკები

ქვემო ჯომაღის კოშკები — საფორტიფიკაციო ნაგებობების ანსამბლი ჯავის მუნიციპალიტეტის სოფელ ქვემო ჯომაღის ტერიტორიაზე (ყოფ. სამხრეთ ოსეთის ავტონომიური ოლქი). შემორჩენილია ფიქალითა და ფლეთილი ქვით ნაგები გეგმით ოთხკუთხა 4 კოშკი. თარიღდება გვიანი შუა საუკუნეებით. მინიჭებული აქვს საქართველოს კულტურული მემკვიდრეობის უძრავი ძეგლის სტატუსი (2007 წ.).უძრავი ძეგლების სია — კულტურული მემკვიდრეობის დაცვის ეროვნული სააგენტო.

 პირველი კოშკი 
ნაგებობა გეგმით კვადრატს უახლოვდება. შემორჩენილია ოთხი სართული. პირველი სართული ამოვსებულია ჩამონაშალი ქვით. მეორე სართულის დასავლეთ კედელში გაჭრილია თაღოვანი შესასვლელი. კოშკი ნაგებია ფიქალით, ფლეთილი ქვით და დუღაბით.
 მეორე კოშკი 
ფლეთილი ქვით ნაშენი კოშკი გეგმით კვადრატს უახლოვდება. ნაგებობა დანგრეულია, კედლები შემორჩენილია 2,5-3 მ-ის სიმაღლეზე. პირველი სართული ამოვსებულია ქვითა და მიწით.
 მესამე კოშკი 
კოშკი ნაგებია ფლეთილი ქვით. ძეგლის მნიშვნელოვანი ნაწილი დანგრეულია, შემორჩენილია 3 სართულის დონე. ჩრდილოეთ კედელში მეორე სართულზე გაჭრილია თაღოვანი შესასვლელი. სამხრეთისა და დასავლეთის კედლები ფრაგმენტულადაა შემორჩენილი. კოშკის გარშემო და შიგნით მიწის დონე აწეულია. ყრია ჩამონაშალი ქვა.
 მეოთხე კოშკი 
გეგმით ოთხკუთხა კოშკი ნაგებია ფიქალით, ფლეთილი ქვით და კირის დუღაბით. მისგან შემორჩა ხუთი სართული. დასავლეთიდან მეორე სართულზე თაღოვანი კარია გაჭრილი. აღმოსავლეთი კედელი მთლიანად ჩამოქცეულია.

 ლიტერატურა 
 შიდა ქართლი, ჯავის რაიონის არქიტექტურული მემკვიდრეობა, ტ. III, თბ., 2004.

სქოლიო

კატეგორია:ჯავის მუნიციპალიტეტის კოშკები